9. ΝΟΜΟΘΕΤ. ΔΙΑΤΑΓΜΑ υπ’ αριθ. 3045 της 6/8 Οκτ. 1954 (ΦΕΚ Α΄ 237)  Περί ιδρύσεως Εθνικών Ορφανοτροφείων, Οικοτροφείων κλπ. Άρθρ.1.-Από της δημοσιεύσεως του παρόντος επιτρέπεται η δια Β. Δ/τος εκδιδομένου τη προτάσει των Υπουργών Οικονομικών και Εθνικής Προνοίας, ίδρυσις μεταφορά ή κατάργησις Εθνικών Ορφανοτροφείων και Οικοτροφείων, Εθνικών Παιδικών Σταθμών, Εθνικών Αγροτικών Νηπιοτροφείων και Αγροτικών Μεταβατικών Οικοκυρικών Σχολών, αναλόγως προς τας εκάστοτε παρουσιαζομένας κοινωνικάς ανάγκας. Άρθρ.2.-1.Εις έκαστον Εθνικόν Ορφανοτροφείον ή Οικοτροφείον υπηρετεί οπωσδήποτε είς Διευθυντής, είς Διαχειριστής και είς παιδαγωγός, ιδρυομένων αντιστοίχων θέσεων δια την συμπλήρωσιν των υπαρχουσών κενών τοιούτων. 2.Εις έκαστον Εθνικόν Παιδικόν Σταθμόν υπηρετεί οπωσδήποτε μία Διευθύντρια και μία παιδαγωγός, ιδρυομένων αντιστοίχων θέσεων δια την συμπλήρωσιν των υπαρχουσών κενών τοιούτων. 3.Εις έκαστον Εθνικόν Αγροτικόν Νηπιοτροφείον υπηρετεί οπωσδήποτε μία Διευθύντρια και μία νηπιοκόμος, ιδρυομένων αντιστοίχων θέσεων δια την συμπλήρωσιν των υπαρχουσών κενών τοιούτων. Αι άνω ιδρυόμεναι θέσεις διέπονται υπό των διατάξεων της κειμένης νομοθεσίας, αίτινες διέπουσι τους αντιστοίχους κλάδους. Πάσα διάταξις γενική ή ειδική αντικειμένη εις τον παρόντα Νόμον καταργείται.   